stanford-oval/wikipedia huggingface dataset:
דדפול
ביוגרפיה בדיונית > חיפוש אחר המוות ואיבוד הכוחות

דדפול החל לתכס תוכנית להשיג את הנסיוב שמנטרל את יכולת הריפוי העצמית של דדפול הרע, כדי שהוא יוכל סוף כל סוף להיות לצד אהובתו, ליידי המוות. בעזרתו של בוב, הוא מפעיל מניפולציה על אקס פורס, קינגפין, ארגון היד, דאקן ועל טומבסטון, שיצר מלכתחילה את הנסיוב. דדפול גרם לעימות בין אקס פורס לטיפואיד מרי וארגון היד, מתוך אמונה שקינגפין החזיק בנסיוב. בינתיים, דאקן גנב דגימה של הנסיוב מטומבסטון, והשתמש בה כדי לירות בוולברין.
בעיצומו של התוהו ובוהו, הוזרקה לדדפול דגימה נוספת של הנסיוב על ידי בוב, שכעס על כך שוייד תכנן זאת כל אותה עת. לאחר מכן, דדפול מגלה מקבוצת אקס-פורס שהסם תוכנן במיוחד עבור ה-DNA שלו, לכן לא הייתה לו כל השפעה על וולברין. לאחר שגילו שהכל היה מתוכנן על ידו, חברי אקס-פורס זעמו על כך והחליטו להרוג את דדפול. אחרי שהוא נמלט מהם ונלחם נגד טומבסטון, דדפול התעמת עם בוב. וייד מוצא שהנסיוב ריפא את העיוותים הרבים שנגרמו לגופו בשל מחלת הסרטן, ולכן בוחר לא למות. השניים התעמתו עם קבוצת אקס פורס, ולאחר שוייד ביקש את סליחתם, הם נותנים לו לעזוב ולעזור לבוב הפצוע.
אחרי שאיבד את יכולת הריפוי שלו, דדפול הודה שהרגיש "חי יותר מאי פעם". עם זאת, לאחר שחטף מכות קשות בידי ארגון "אינטליג'נסיה", וייד הבין כי נתן ליכולת הריפוי שלו לפצות על כישורי הקרב שלו, ולכן ביקש עזרה באימונים אצל טאסקמאסטר. זה האחרון מבקש ממנו עזרה בגנבת חלקיקי פים מסוכנות S.H.I.E.L.D, אך למעשה איפשר לנבל בשם "קופסה שחורה" ללמוד אודותיו ולתכנן את נקמתו בו. דדפול הביס את טום קאסידי השחור ואת ברבור שחור, שני המתנקשים שנשכרו בידי "קופסה שחורה", אך במהלך העימות ביניהם פניו נשרפו והושחתו בשנית.
סוכנת FBI לשעבר בשם אליסון קמפ מבקשת לנקום בדדפול בשל מעורבותו בתאונה שגרמה לנכותה. היא מגייסת את שני אויביו של דדפול, טי-ריי וסלייבק ומאמנת אותם כדי להרוג את וילסון. דדפול מצליח להסתנן לבסיס שלהם ולהרוג את השניים. כשקמפ מנסה לפוצץ את עצמה, ובכך גם להרוג את דדפול, הוא משכנע אותה לא לתקוף אותו. באותו רגע, הוא מופתע בידי השיבוט שלו, שחזר לחיים והודיע לו שהנסיוב שלקחו אינו קבוע, מה שמסביר מדוע פניו של דדפול לא החלימו או מדוע אצבעו לא גדלה מחדש אחרי שנקטעה. בנוסף, דדפול הרע אומר לו שוייד יחזור לחיים אחרי שיירה בו.
ביוגרפיה בדיונית > צייד זומבים

קוסם פטריוטי חובבן בשם נקרומנסר מחליט להחזיר לחיים מספר נשיאים מתים על מנת להחזיר את האומה האמריקנית ליושנה, אך הכישוף מטריף את דעתם, והמנהיגים הזומבים שואפים להשמיד את המדינה ולהתחיל מאפס. נקרומנסר אולץ בידי הזומבי של ג'ורג' וושינגטון להשתמש בכוחותיו כדי להחיות כמה שיותר נשיאים מתים וכן צבאות של אל-מתים.
לאחר שדדפול נתקל בזומבי של פרנקלין רוזוולט והורג אותו, סוכנות S.H.I.E.L.D מבקשת ממנו לחסל את יתר הנשיאים הזומבים, מכיוון שהיה לו את המוניטין הרע והמתאים לעשות זאת. לפני שהסכסוך מסתיים, סוכנת S.H.I.E.L.D בשם אמילי פרסטון נהרגת בידי הזומבי של ג'ורג' וושינגטון. דדפול הורג לבסוף את כל הזומבים ושובר בכך את הכישוף. לאחר שסוכנות S.H.I.E.L.D מסרבת לשלם לדדפול שכר טרחה, הוא מגלה שהנקרומנסר הצליח לשמר את תודעתה של פרסטון במוחו של שיבוט נוסף של דדפול.
ביוגרפיה בדיונית > הטוב, הרע והמכוער

מאוחר יותר, דדפול נחטף לקוריאה הצפונית על ידי אדם המכנה עצמו "באטלר". באטלר התנכל לדדפול לאורך השנים, בין היתר בכך שסימם אותו ואסף ממנו דגימות רקמה. מתברר, שלפני שנים דדפול התנדב לעזור לבאטלר בחקירותיו, ולשם כך סומם תחת סימולציות - מה שמסביר כמה מתקלות הזיכרון של דדפול. באטלר ציין כי הוא חטף את בתו של דדפול, אלינור קאמאצ'ו, אחרי שדדפול נטש אותו. כמו כן, דדפול מגלה כי מה-DNA שלו נוצרו שיבוטים של חברי האקס-מן, בעלי כוחותיהם של חברי האקס-מן המקוריים מהם שובטו. בעזרת תודעתה של פרסטון, קפטן אמריקה ווולברין, דדפול הצליח לשחרר את האסירים במחנה צפון-קוריאני ולהרוג את באטלר. למרות ההשערה שבתו בחיים, דדפול החליט לא לחפש אחריה על מנת לא "להרוס" את חייה.
ביוגרפיה בדיונית > ת'נדרבולטס, דדפול הורג את דדפול

דדפול נמצא בידי הענק האדום, שמזמין אותו להצטרף לקבוצת ת'נדרבולטס החדשה שלו. דדפול מסכים לקבל את ההצעה. במשימה הראשונה עם אלקטרה, השניים נקלעים למארב של אויב מסתורי, אך כשהשניים מחולצים על ידי שאר חברי הקבוצה, דדפול מצטרף לקבוצה במשימותיהם השונות ומוצא את גופתו של המנהיג. לאחר שדרדפול גומר את מסע הטבח שלו, הוא מחליט לטהר את שאר היקומים מגרסאותיו השונות, כדי שיהיה וייד וילסון היחידי. דדפול כינס ואיחד מחדש את חיל דדפול, כדי להילחם בגרסאותיו המשונות. במהלך הקרב האחרון, כלל גרסאותיו של דדפול נהרגו בקרב, פרט לדדפול עצמו ולדרדפול. ולאחר שיחה קצרה, שבמהלכה דדפול ניסה לשכנע את דרדפול לוותר על מעשהו, דדפול הרג סופית את דרדפול, והכריז על עצמו כוייד וילסון היחידי שקיים.
לאחר מכן, דדפול הושכר כדי להעביר הודעה מדרקולה לנמען מסתורי, ונלחם בדרך במספר יצורים דמוניים. נמען ההודעה, הסוקובוס שיקלאה, נאבקה בדדפול אך לבסוף השניים התארסו. בחוברת Deadpool Vol.3 #27, אשר שברה שיא גינס על כמות הדמויות בעטיפה, השניים התחתנו. ביפן, השניים יצאו לירח דבש.
ביוגרפיה בדיונית > החטא הקדמון

לאחר רצח אואטו הצופה, עינו הופעלה וגרמה לאנשים וישויות החשופים להשפעת העין להתמודד עם חטאיהם וסודותיהם הגדולים. סוכנת S.H.I.E.L.D אמילי פרסטון נחשפה לחיזיון, בו גילתה כי בתו של דדפול - אלינור קאמאצ'ו - בחיים, וכי היא נמסרה לאחיו של באטלר, ג'ושוע. באטלר טען כי הציל אותה ממשפחה מתעללת, וכי על ג'ושוע לגדל אותה כבתו. פרסטון המשיכה לחקור עד שהגיעה לאילינוי, ושם, נתקלה באלינור המשחקת בחצרה האחורית. ג'ושוע נתקל באלינור ובפרסטון המדברות, וסילק את פרסטון משם בדרישה לצו חקירה. כאשר פרסטון עזב, ג'ושוע הודיע שהם עוזבים. לפני שהספיקה לברר מדוע, סוכני ארגון אולטימטום פרצו לביתם.
ג'ושוע ואלינור ברחו לשיקגו, שם ביקשו עזרה משוטר שהתגלה כסוכן אולטימטום סמוי. אלינור נחטפה וג'ושוע לקה בהתקף לב, כשלפתע דדפול חשף את עצמו וחילץ אותה. לאחר שהזעיק את המשטרה, אלינור שאלה האם הוא אביה. בסופו של דבר, דדפול נלחם בסוכני האולטימטום ובמנהיגם, מרסק הדגלים, שזרק את אלינור מחלון. היא ניצלה בידי אוון סבאחנור וקוונטין קוויר שהוזעקו למקום, וזאת בעוד דדפול הביס את מרסק הדגלים והזהיר אותו לא להתקרב למשפחתו. בעזרת קוונטין, דדפול הצליח לביים את מותה של אלינור, שאומצה בידי פרסטון. דדפול סירב לשינוי זיכרונותיה של אלינור, וזאת כדי שתתרפא בעצמה; בינתיים, הסוכן סקוט אדסיט מגלה בגלל עינו של אואטו כי אלינור היא מוטאנטית, ושדדפול הרג את הוריו.
ביוגרפיה בדיונית > אוונג'רס ואקס-מן: הציר

זמן מה לפני יצירתו של אונסלוט האדום, דדפול סירב להצעתה של סטורם להצטרף לאקס-מן. כאשר אונסלוט האדום לכד את האוונג'רס ואת האקס-מן בתוך זקיפי סטארק שלו, מגנטו גייס את דדפול לקבוצת נבלי-העל שלו. הם הביסו את הזקיפים, ושחררו את הגיבורים. על מנת להביס את אונסלוט האדום, דוקטור דום ומכשפת השני הטילו עליו כישוף, כדי לגרום ל"היפוך" במוסר שלו. הם הצליחו, אך זה גרם ל"היפוך" מוסרי בקרב הנוכחים בג'נושה - ביניהם דדפול וקבוצתו של מגנטו.
בעקבות הכישוף, דדפול עבר לגישת זן פציפיסטית, ושם תלבושת לבנה כ"זנפול". הוא חס על חייו של באטרוק המזנק, והורה לאקס-מן לטפל בשיבוטיהם מצפון-קוריאה - אם כי האקס-מן, שנעשו רעים, צדו אותם בחדר הסכנה. כאשר אוון/אפוקליפס והאקס-מן החליטו לתקוף את מנהטן עם פצצת גנום, דדפול חזר לקבוצת נבלי-העל של מגנטו, והסיח את דעתו של אפוקליפס, שערף את ראשו. בסופו של דבר, דוקטור דום ומכשפת השני ביטלו את הכישוף בעזרת דוקטור וודו ואחיו בגופה של מכשפת השני. הוא שכנע את שיקלאה לקחת את שיבוטי האקס-מן הצפון קוריאנים להחלמה במטרופוליס המפלצות, ולקח את אוון תחת חסותו.
ביוגרפיה בדיונית > רוקסון ומוות

מאוחר יותר, דדפול קיבל תשלום ממנכ"ל תאגיד רוקסון, וזאת בעוד רוקסון השתמשו בשיטה העושה שימוש בקרני גמא כדי להגדיל את רווחיהם. לאחר שנפגש עם פעילים חברתיים נגד שיטתם של רוקסון, ביניהם מקבילי הקומיקס של שרה סילברמן וג'ייסון אהרון, דדפול נלחם נגד מנכ"ל רוקסון המינוטאורוס. הוא הושכר בידי רוקסון למשימה נגד אזרחי האומה הבדיונית "אל וואזיראבאד", אך בעקבות כישוף ההיפוך, מצפונו הוחזר לו והוא התנגד לרוקסון. הוא פעל נגד חבריו למשימה, ובכך נקלע לעימות נגד שיבוטו של אומגה רד משבט אומגה והובס. הוא הציל כמה מאזרחי האומה ממוות, הצליח להגיע להבנה עם אומגה רד ובכך לשביתת נשק. דדפול גילה כי הוא זה שרצח את משפחתו ונעזב, אך נאלץ להתמודד נגד אולטימטום ומרסק הדגלים החדש.
לאחר שמאס מהאולטימטום, דדפול החליט לחסל אותם אחת ולתמיד, והצליח להרוג את כול סוכני הארגון. הוא החליט לוותר על חייו כדדפול, וכאשר חגג עם חבריו ובני משפחתו את תחילת חייו החדשים, התנגשות בין יקומי ארץ-616 וארץ-1610 גרמה להרס שני היקומים, ולמותם של דדפול וחבריו.
ביוגרפיה בדיונית > מארוול החדשה והשונה

לאחר יצירתם המחודשת של המולטי-יקום וארץ-616 בידי ריד ריצ'רדס, דדפול חזר לחיים ולקיום, כמו כל שאר אלו שנמחקו מהקיום בעקבות ההתנגשות, ללא זיכרון ממותו הזמני. במהלך החודשים הבאים, פופולריותו גברה וגברה, והוא צורף בידי קפטן סטיב רוג'רס לחטיבת האוונג'רס המאוחדים כאמצעי למימון פעולות הצוות. הוא אף יצר קבוצת "גיבורים להשכרה" משלו, המורכבת מגיבורים ונבלים אשר תוגמלו בתשלום כדי להתחפש אליו, וזאת כדי להרחיב את גבול פעילותו. פופולריותו של דדפול הכריחה אותו לעזוב את משפחתו, מחשש שאויביו עלולים לפגוע בהם. בעקבות תביעה מצד לוק קייג', שם הקבוצה שונה ל"שכירים עבור כסף. אחד מן החברי הקבוצה הוא מאדקאפ, שכיר חרב מטורף אשר חלק עם דדפול גוף ונעשה נחוש לנקום. הוא הפליל את דדפול ברצח בעוד הוא לבוש בתלבושתו של דדפול, ופצע את חברו, סקוט אדסיט. כמו כן, הוא החל להפעיל מניפולציה נפשית על תושבי אמריקה, וזאת כדי שיפחדו מדדפול ויגרמו לפופולריותו לצנוח. דדפול פיתה את מאדקאפ לקרב, שבסופו מאדקאפ פוצץ את עצמו ברמה המולקולרית באמצעות אקדח צ'יטאורי.
כוחות ויכולות

כוח העל של דדפול הוא יכולת ריפוי מהירה באופן חריג, העוזרת לו להתאושש במהירות ממהלומות, והופכת אותו לחסין כמעט לחלוטין ממחלות. יכולות המתנקש המרשימות שלו, בנוסף לכישוריו באמנויות לחימה שונות ומצבו הנפשי המעורער והבלתי צפוי הופכים אותו ליריב קשה במיוחד בעת קרב. הוא גם מחזיק במנשא כלים קסום המאפשר לו לשלוף כל חפץ הידוע לאדם. בנוסף, הטיטאן המטורף תאנוס הטיל על דדפול קללה שבזכותה יחיה לנצח, כדי שדדפול לא יוכל לגנוב את אהבתו של תאנוס - ליידי המוות. גופו של דדפול עמיד בפני רוב הרעלים, מה שמביא אותו למצב שהוא לא יכול להשתכר. עם זאת, הוא אינו מסוגל לעמוד בפני מינון גבוה של תרופות הרגעה. בנוסף, הוא חסין בפני התקפות טלפתיה, מה שהתבטא כשהתנגד לשליטתו של מלך הצללים, וזאת לאחר שפסיילוק חיברה את נפשו טלפתית לצוות האקס-פורס. דדפול חסין למבט הכפירה של גוסט ריידר, ומסוגל להרים משקל בין 800 ק"ג ל-25 טון. בנוסף, דדפול הוא רב-לשוני, מה שהופך אותו ליעיל. במהלך קרב עם דומינו, נראה כי דדפול מדבר בלי הפסקה, אך משתמש ביכולת זו להכנעת האויב. דדפול הוא בעל יכולת מודעות קוסמית, וכתוצאה מחסינות הטלפתיה שלו, הוא אף זוכר את זהותו הסודית של ספיידרמן, על אף שמפיסטו מחק זיכרון זה במהלך אירועי מלחמת אזרחים. חבר האקס-מן גמביט טען כי לחימה בדדפול שקולה להתאבדות, ואף טאסקמאסטר ציין כי אין ביכולתו להעתיק את מהלכיו של דדפול, מכיוון שהוא בלתי צפוי.
דדפול קולל לזמן מה על ידי לוקי, שטען שהוא אביו, וכתוצאה מכך פניו נראו כפניו של השחקן טום קרוז. הקללה הוסרה כאשר דדפול התפייס עם אביו האמיתי בבר, בלי לדעת שזה הוא - מה שסותר את טענתו המוקדמת של דדפול, שלפיה אביו מת. דדפול זכה לכינוי "ספיידר-נינג'ה" על מראה תלבושתו, והוא גם ציין כי לאחר שפניו מושחתות והוא חובש מסכה, הוא אינו מסוגל להיכנס לשלל מקומות ציבוריים. נחשף באחת מהרפתקאותיו הקוסמיות, כי הפחד הגדול ביותר של דדפול הוא להישאר לבד לגמרי, אך הוא הראה גם פחד מסוים מתרנגולות ומפרות.
אזכור במדיות אחרות > סדרות אנימציה

דדפול הופיע בסדרות אנימציה כדוגמת "אקס-מן: סדרת האנימציה" (כדמות שאליה התחזה מורפ), "אקס-מן: סדרת האנימה" בהופעת קמע, "אולטימייט ספיידרמן: סדרת האנימציה" (כסוכן S.H.I.E.L.D עריק), "מארוול מלחמות הדיסק: האוונג'רס" וכן בסרט האנימציה "הענק הירוק נגד וולברין" כחבר בפרויקט נשק אקס.
אזכור במדיות אחרות > סרטי קולנוע

דדפול הופיע בתור נבל בסרט "אקס-מן המקור: וולברין", שם הוצג כשכיר חרב אמן, שלאחר שעבר ניסויים בידי המדען הצבאי קולונל ויליאם סטרייקר הפך לדדפול - שילוב בין כוחות של כמה מוטאנטים בגוף אחד. לאחר מכן הוא נהרג לכאורה בידי לוגאן ו-ויקטור קריד, כשראשו נערף ונזרק לבסיסו של מתקן קירור גרעיני. בסצנה שלאחר הסרט, נראה ראשו של דדפול מחובר לגופו כשעיניו נפקחות, מה שמרמז על הופעתו בסרט נוסף של אקס-מן. בסרט זה דמותו מגולמת בידי השחקן ראיין ריינולדס.
בשנת 2014 פורסם קטע, לכאורה מתוך סרט על דדפול. בהמשך, אושר רשמית כי יהיה סרט ספין-אוף על דדפול, כחלק מסדרת סרטי אקס-מן. בדצמבר 2014 אישר ריינולדס רשמית כי הוא יחזור לגלם את דמותו. על כתיבת התסריט ממונים פול ורניק ורט ריז. טים מילר יועד לביים את הסרט. לאחר שחובבי קומיקס התרשמו לטובה מסרטון מבחן שהודלף לאינטרנט ובה נשמע ראיין ריינולדס מדבב את דמותו של דדפול, אולפני פוקס המאה ה-20 הכריזו כי סרט על דמותו של דדפול עתיד לצאת לאקרנים ב-12 בפברואר 2016. צילומי הסרט צפויים להתחיל במרץ 2015. בפברואר 2015 פורסם כי ג'ינה קראנו לוהקה לתפקיד אנג'ל דאסט וטי ג'יי. מילר לוהק לתפקידו של ג'ק האמר/סמור. כחודש לאחר מכן, מורנה בקארין לוהקה לתפקיד ונסה קרלייל/קופיקאט. בריאנה הילדבראנד לוהקה לתפקיד אלי פימיסטר/נערה נגאסונית נפיצה, אד סקריין לוהק לתפקיד הנבל הראשי אייאקס, לזלי אגאמס לוהקה לתפקיד אלתיאה העיוורת וסטפן קפיצ'יק נבחר לדבב את דמותו של פיטר רספוטין/קולוסוס. מפיקי הסרט הודו כי גם בסרט ייעשה שימוש בטכניקת שבירת הקיר הרביעי. בניגוד לשאר סרטי גיבורי-העל הנפוצים, הסרט דורג בדירוג R לבני 16 ומעלה בלבד, על אלימות, שפה גסה ועירום. כיומיים לפני הפצת הסרט לאקרנים, הוכרז כי יצא לסרט זה סרט המשך, בו תופיע דמותו של קייבל. הסרט יצא לאקרנים ב-8 בפברואר 2016 בצרפת, וב-12 בפברואר 2016 בהפצה עולמית.
סרט ההמשך "דדפול 2" יצא לאקרנים בשנת 2018. נוסף לשובם של ריינולדס, בקארין, מילר, אגאמס, קפיצ'יק והילבראנד לצוות השחקנים, ג'וש ברולין לוהק לגלם את דמותו של קייבל וזאזי ביטס את דמותה של דומינו, נוסף לליהוקו של ג'ק קסי כנבל הסרט.
• סרט ההמשך ״דדפול & וולברין״ יצא בשנת 2024.
אזכור במדיות אחרות > משחקי וידאו

בשנת 2013 יצא משחק פעולה-מכות המבוסס על דמותו של דדפול, שאותו דיבב השחקן נולאן נורת'. המשחק קיבל ביקורות מעורבות, שהיללו את ההומור, הסיפור המקורי והנאמנות לקומיקס אך לא שיבחו את המשחקיות שחזרה על עצמה ואת מערכת השליטה והקרבות. בממוצע קיבל המשחק את הציון 63/100 לפי אתר Metacritic. נולאן נורת' דיבב את דמותו של דדפול במשחקי הווידאו Spider-Man: Shattered Dimensions, ‏Marvel vs. Capcom 3: Fate of Two Worlds ו-LEGO Marvel Super Heroes.
דדפול הופיע כבוס במשחק X-Men Legends II: Rise of Apocalypse. דובב על ידי ג'ון קשיר, שדיבב את דמותו במשחק Marvel: Ultimate Alliance.
דדפול הופיע במשחק וידאו המבוסס על הסרט "אקס-מן המקור: וולברין", בדיבובו של סטיב בלום.
במשחק Marvel: Avengers Alliance, דדפול הופיע כחבר בקבוצות ת'נדרבולטס, S.H.I.E.L.D והאקס פורס.
קים קולינס

קים קולינס (באנגלית: Kim Collins ; נולד ב-5 באפריל 1976) הוא אצן ממדינת האיים סנט קיטס ונוויס, אלוף העולם בריצת 100 מטר (פריז 2003).
ביוגרפיה > 1996

באולימפיאדת אטלנטה (1996) סיים קולינס במקום 24 בריצת 100 מטר בתוצאה של 10.34 שניות. בשלב המוקדמות הוא קבע תוצאה טובה יותר של 10.27 שניות. נוסף לכך, הוא סיים במקום 17 בריצת שליחים 4x100 מטר בתוצאה של 40.12 שניות.
ביוגרפיה > 1997

באליפות העולם באתלטיקה שנערכה באתונה, יוון 1997 שם הוא התחרה בריצת 100 מטר אך לא הצליח להעפיל לשלב רבע הגמר.
ביוגרפיה > 1999

באליפות העולם באתלטיקה שנערכה בסביליה, ספרד 1999 סיים קולינס במקום 46 בריצת 100 מטר בתוצאה של 10.50 שניות ובמקום 43 בריצת 200 מטר בתוצאה של 20.95 שניות.
ביוגרפיה > 2000

באולימפיאדת סידני (2000) סיים קולינס במקום שביעי בריצת 100 מטר בתוצאה של 10.17 שניות ובמקום 10 בריצת 200 מטר בתוצאה של 20.57 שניות. בשלב רבע הגמר הוא קבע תוצאה של 20.47 שניות.
ביוגרפיה > 2001

באליפות העולם באתלטיקה שנערכה באדמונטון, קנדה 2001 זכה קולינס במדליית ארד בריצת 200 מטר בתוצאה של 20.20 שניות בצוותא עם שון קרופורד מארצות הברית, אחרי קונסטנטינוס קנטריס מיוון (20.04 שניות) וכריסטופר ויליאמס מג'מייקה (20.20 שניות). נוסף לכך, הוא סיים במקום חמישי בריצת 100 מטר בתוצאה של 10.07 שניות, המנצח היה מוריס גרין מארצות הברית (9.82 שניות). בשלב רבע הגמר הוא קבע תוצאה של 10.0 שניות.
ביוגרפיה > 2002

במשחקי חבר העמים שנערכו במנצ'סטר, אנגליה בשנת 2002 זכה קולינס במדליית זהב בריצת 100 מטר בשיא אישי חדש של 9.98 שניות וירד לראשונה מתחת ל-10 שניות בריצה זו. לאחר הריצה נמצא חיובי בבדיקת סמים, הוא הורחק מהמשך התחרות אך התואר לא נלקח ממנו משום שהשתמש בתרופות נגד האסתמה ממנה סבל מספר שנים והטעות שלו הייתה שלא דיווח לוועדה הרפואית. שלושה שבועות לאחר מכן, בתחרות בציריך, שווייץ הוא השווה את שיאו בריצת 100 מטר (9.98 שניות) וחודש לאחר מכן, בתחרות בפריז הוא השווה פעם נוספת את שיאו בריצה זו.
ביוגרפיה > 2003

באליפות העולם באתלטיקה באולם שנערכה בברמינגהאם, אנגליה במרץ 2003 זכה קולינס במדליית כסף בריצת 60 מטר בתוצאה של 6.53 שניות, אחרי ג'סטין גאטלין מארצות הברית (6.46 שניות) ולפני ג'ייסון גארדנר מבריטניה (6.55 שניות).
ביוגרפיה > 2003 > אלוף עולם

שבוע לפני אליפות העולם באתלטיקה, בתחרות שנערכה בציריך באוגוסט 2003 קבע קולינס בריצת 100 מטר תוצאה של 9.99 שניות והגיע לאליפות בשיא כושרו. באליפות עצמה שנערכה בפריז, צרפת הוא זכה במדליית זהב בריצת 100 מטר בתוצאה של 10.07 שניות, לפני דארל בראון מטרינידד וטובגו (10.08 שניות) ודארן קמפבל מבריטניה (10.08 שניות).
ביוגרפיה > 2004

באולימפיאדת אתונה (2004) סיים קולינס במקום שישי בריצת 100 מטר בתוצאה של 10.00 שניות.
ביוגרפיה > 2005

באליפות העולם באתלטיקה שנערכה בהלסינקי, פינלנד 2005 זכה קולינס במדליית ארד בריצת 100 מטר בתוצאה של 10.05 שניות, אחרי גאטלין (9.88 שניות) ומייקל פרטר מג'מייקה (10.05 שניות).
ביוגרפיה > 2007

באליפות העולם באתלטיקה שנערכה באוסקה, יפן 2007 סיים קולינס במקום עשירי בריצת 100 מטר בתוצאה של 10.21 שניות, תוצאה זהה לזו של מתחרו שעלה לשלב הגמר.
ביוגרפיה > 2008

באליפות העולם באתלטיקה באולם שנערכה בוולנסיה, ספרד במרץ 2008 זכה קולינס במדליית כסף בריצת 60 מטר בתוצאה של 6.54 שניות ביחד עם דוויין צ'יימברס מבריטניה, אחרי אולוסוג'י פסובה מניגריה (6.51 שניות).
באולימפיאדת בייג'ינג (2008) סיים קולינס במקום שישי בריצת 200 מטר בתוצאה של 20.59 שניות בשלב חצי הגמר הוא קבע תוצאה של 20.25 שניות ובמקום תשיעי בריצת 100 מטר בתוצאה של 10.05 שניות, ארבע מאיות השנייה לאט מעלייה לשלב הגמר.
ביוגרפיה > 2009

באליפות העולם באתלטיקה שנערכה בברלין, גרמניה 2009 סיים קולינס במקום 18 בריצת 100 מטר בתוצאה של 10.20 שניות ובמקום 22 בריצת 200 מטר בתוצאה של 20.84 שניות.
ביוגרפיה > 2011

באליפות העולם באתלטיקה שנערכה בטגו, קוריאה הדרומית 2011 זכה קולינס בשתי מדליות ארד, בריצת 100 מטר בתוצאה של 10.09 שניות, אחרי יוהאן בלייק מג'מייקה (9.92 שניות) ווולטר דיקס מארצות הברית (10.08 שניות). המועמד לניצחון שיאן ואלוף העולם יוסיין בולט מג'מייקה פסל בזינוק ובריצת שליחים 4x100 מטר בתוצאה של 38.49 שניות, אחרי ג'מייקה שקבעה שיא עולם חדש של 37.04 שניות וצרפת (38.20 שניות). נוסף לכך, הוא סיים במקום 11 בריצת 200 מטר בתוצאה של 20.64 שניות.
ביוגרפיה > 2012

קולינס נבחר לשאת את דגל סנט קיטס ונוויס בטקס הפתיחה של אולימפיאדת לונדון (2012). עם זאת, הדיח אותו הוועד האולימפי של סנט קיטס ונוויס מהמשלחת לאחר שעזב את הכפר האולימפי ועבר לגור עם אשתו בבית מלון, והוא לא הופיע למוקדמות ריצת ה-100 מטר, בהן אמור היה להשתתף.
ביוגרפיה > 2016

בתחרות בגרמניה קולינס שבר את שיאו האישי בריצת 100 מטר והעמידו על 9.93 שניות, תוצאה המהווה שיא עולם לגילאי 40+
ביוגרפיה > 2018

באליפות העולם באולם שנערכה בבירמניגהאם קולינס עלה לשלב חצי הגמר בריצת 100 מטר מהמקום השלישי במקצה שלו. בחצי הגמר הוא לא השתתף, ובסיומה של התחרות הוא פרש מהקריירה הספורטיבית שלו
שיאים אישיים > אצטדיון

ריצת 100 מטר: 9.93שניות (2016)
ריצת 200 מטר: 20.20 שניות (2001)
שיאים אישיים > אולם סגור

ריצת 50 מטר: 5.75 שניות (2009)
ריצת 55 מטר: 6.24 שניות (2001)
ריצת 60 מטר: 6.50 שניות (2011)
ריצת 200 מטר: 20.52 שניות (2000)
הערות שוליים

↑  תומר גנור, קים קולינס בילה עם אשתו - וסולק מה-100 מטר, באתר ynet, 4 באוגוסט 2012
↑  ריאיון עם קולינס לאחר אליפות העולם באתלטיקה באולם 2018 באתר The Straits Times
| --- | --- |
בקרת זהויות :  World Athletics: 14224942 
קים קולינס, אליפות העולם באתלטיקה באולם, ולנסיה 2008
ג'יש אל-אומה

| --- | --- |

 תקופת הפעילות:  2005 עד 2008 – הווה
 אידאולוגיה:  הג'יהאד הסלפי 
 קבוצות אתניות:  פלסטינים
 מייסדים:  אבו חפס אל-מקדסי
 מטה:  רצועת עזה 
 אזורי פעילות:  רצועת עזה 
 בעלי ברית:  אל-קאעדה אל-קאעדה
 מתנגדים:  ישראל ישראל  הרשות הפלסטינית הרשות הפלסטינית  חמאס חמאס  המדינה האסלאמית המדינה האסלאמית
 
ג'יש אל-אומה אל-סלפי פי בית אל-מקדס (בערבית: جيش الأمة السلفي في بيت المقدس, תעתיק מדויק: ג'יש אלאמה אלסלפי פי בית אלמקדס; בעברית צבא האומה הסלפי בירושלים), הידוע גם בשם ג'יש אל-אומה פי אכנאף בית אל-מקדס (בערבית: جيش الأمة في أكناف بيت المقدس; צבא האומה בפאתי ירושלים) או פשוט כג'יש אל-אומה (בערבית: جيش الأمة; צבא האומה), הוא ארגון טרור פלסטיני ג'יהאדיסטי סלפי ברצועת עזה. הארגון נחשב לתומך באל-קאעדה ולמתנגד לחמאס.
היסטוריה

ג'יש אל-אומה טוען כי הארגון נוסד ב-2005, אך חוקרים תיארכו את הקמתו ל-2006, 2007 או 2008. הארגון התמקד בעיקר בשיגורי רקטות אחרים לשטח ישראל, ובינואר 2008 הודיע על כוונתו לרצוח את נשיא ארצות הברית ג'ורג' ווקר בוש במהלך ביקורו בישראל. ב-1 בספטמבר 2008 ארגן ג'יש אל-אומה את "מפגש ההכשרה הציבורי" הראשון שלו בדרום העיר עזה ומתח ביקורת על ממשל חמאס ברצועת עזה. בתגובה, יומיים לאחר מכן עצר חמאס את מנהיג הארגון אבו חפס אל-מקדסי. בעקבות כך הפכו שני ארגוני הטרור לעוינים, אך נמנעו מלחימה גלויה. ג'יש אל-אומה התעלם מהסכמי הפסקת אש בין חמאס וישראל בעוד שחמאס עצר שוב ושוב את חברי הארגון, בפרט את אל-מקדסי. ב-2012 התאחד הארגון עם קואליציית הנוער הסלפי בפלסטין.
ג'יש אל-אומה לחם לצד חמאס במבצע עמוד ענן ב-2012 ובמבצע צוק איתן ב-2014. ב-12 בנובמבר 2019 ירה הארגון רקטות לעבר כפר עזה במבצע חגורה שחורה בתגובה לחיסולו של בהאא אבו אל-עטא, ובנוסף טען כי לקח חלק במבצע שומר החומות בשיגור רקטות לעבר יישובים וערים בעוטף עזה, בהם שדרות ואשקלון.
ג'יש אל-אומה טוען שהוא משתתף בלחימה ברצועת עזה במלחמת חרבות ברזל.
ארגון

הארגון נחשב קטן יחסית, ומונה ככל הנראה עשרות פעילים בלבד. מנהיגו הוא אבו חפס אל-מקדסי, שתוארו הוא אמיר. מקורות המימון של הארגון כוללים תרומות באמצעות ביטקוין.
אידאולוגיה

הארגון מתאר את עצמו ככוח ג'יהאד סלפי שמטרתו להחיל את חוק השריעה בכל האומה, כלל הקהילה המוסלמית העולם, ולשחרר את פלסטין ואל-אקצא. ג'יש אל-אומה שואף להקמת ח'ליפות אסלאמית, ובהתאם לכך תוארו של מנהיגו הוא אמיר. האידאולוגיה של הארגון כוללת אנטישמיות מוסלמית ואנטי-ציונות, והוא מאשים את היהודים בהרס הח'ליפות הישנה מתוך אמונה שיש להם "בהמיות וברבריות" מולדת. מנהיג הארגון אבו חפס אל-מקדסי טען כי היעדר חזון קוהרנטי בקרב האומה האסלאמית הוא הסיבה העיקרית לכישלון בפתרון "הבעיה הפלסטינית", והכריז שעל המוסלמים להתאחד על מנת לסיים את "הכיבוש הציוני-צלבני" של מדינות מוסלמיות, והאשים קבוצות פלסטיניות אחרות בכך שהחלו לשרת פרויקטים של "ציונים-צלבנים מערביים ורוסים-פרסים מזרחיים" במקום לחתור לממשל של מדינה אסלאמית. הוא מבקר את השפעתה של איראן ברצועת עזה והאשים מדינות מוסלמיות שונות כמו ירדן, איחוד האמירויות הערביות וערב הסעודית בסיוע ל"מלחמה נגד האסלאם" על ידי אי-התנגדות לישראל, בפרט במלחמת חרבות ברזל.
בנוסף, בניגוד לרוב ארגוני הטרור הפלסטיניים ג'יש אל-אומה אינו לאומני אלא דתי בלבד, ועל כן לא אימץ סמלים פלסטיניים כגון הדגל הפלסטיני אלא רק את הדגל השחור של הג'יהאד והשהאדה.
אידאולוגיה > יחסים עם קבוצות אסלאמיסטיות ופלסטיניות אחרות

ג'יש אל-אומה תומך באל-קאעדה, אף על פי שהוא אינו מזוהה עמו באופן רשמי. הוא מתנגד לארגון המדינה האסלאמית ורואה בתומכיו "ח'וארג'" בטענה שהוא מאיים על אחדות הפלגים הג'יהאדיסטים ברצועת עזה.
לפי הארגון הדמוקרטיה היא כפירה חילונית, ועל כן הוא רואה בתנועות הפת"ח והחזית העממית לשחרור פלסטין אויבות. לארגון מערכת יחסים מתוחה מאוד עם חמאס ועם ממשלו בעזה בטענה שהוא לא אוכף את חוקי השריעה ושהשתתפותו במועצה המחוקקת הפלסטינית "מנציחה את הסכמי אוסלו והרשות הפלסטינית". ביחס לשאר הקבוצות הפלסטיניות, כמו הג'יהאד האסלאמי הפלסטיני, ג'יש אל-אומה "רואה בתנועות אסלאמיות אחרות אחיות ומכבדת אותן". במהלך מלחמת חרבות ברזל הביע ג'יש אל-אומה תמיכה בחמאס ובברית רחבה יותר של ארגוני טרור פלסטיניים.
בנוסף, ג'יש אל-אומה רואה בארגונים שיעים, בייחוד חזבאללה, "אויבים שיש להילחם בהם".
ראו גם

צבא האסלאם (עזה)